鄂忠武王書簡帖贊
作者：岳珂
朝代：宋

paragraphs: 昔李西平之在鳳翔，嘗以直道致主。
慕魏鄭公，雖叔度之進言，猶毅然而不從。
謂幸備于將相，詎愛身而苟容。
猗歟先王，亦師文忠。
凡引筆而行墨，皆刻志而比蹤。
今觀碑刻之在天下，雖小大真行之異工，視此帖之所傳，蓋不約而皆同。
然則有犯無隠，挺焉直躬。
唾當道之豺狼，嬰九淵之神龍。
蓋當心摹手追之時，已有之死不顧之遺風矣。